SKRIFTLIG FORESPØRGSEL P-1264/02

af Luigi Vinci (GUE/NGL) til Kommissionen

(24. april 2002)

Om: Genåbning af Mont Blanc-tunnelen

Europa-Kommissionens påtænkte beslutning om at tillade fornyet adgang for den internationale lastvognstrafik til Mont Blanc-tunnelen vil uden tvivl medføre en række gener og skabe forurening. Den løsning, Kommissionen støtter, skader den generelle interesse i hele Europa, og den er tilsyneladende helt i modstrid med forskellige retningslinjer, der for nylig er fastlagt af Den Europæiske Union.

Hvorledes kan beslutningen om at genåbne Mont Blanc-tunnelen for ca. 6 000 lastvogne pr. dag forenes med de forpligtelser, Den Europæiske Union har indgået på miljøområdet, såsom:

- afgørelsen om at ratificere Kyoto-protokollen, som pålægger en begrænsning på 8 % af CO2-emissionerne i Den Europæiske Union?

- Amsterdam-traktaten, der prioriterer princippet om bæredygtig udvikling?

- strategien for en bæredygtig udvikling, som blev fastlagt af stats- og regeringscheferne i Göteborg i juni 2001, og som pålægger en integration af miljøhensyn i alle Unionens politikker?

Ingen seriøse grunde kan berettige en hårdhjertet kvælningsdød i alpedalene på grund af vejtrafikken i betragtning af, at 30 % af lastvognene kører tomme, at vejtransportudgifterne er unormalt lave og at alternativet med jernbanetrafik i vidt omfang er underudnyttet, for slet ikke at tale om forsinkelserne med hensyn til løsninger, der udnytter vandveje og søtransport.

Hvorledes agter Kommissionen at imødegå det perspektiv, den nævner i sin hvidbog, om en fordobling af godstransporten gennem Alperne inden 2020?

Samlet svarafgivet på Kommissionens vegne af Loyola de Palaciopå skriftlige forespørgsler P-1264/02 og E-1276/02

(5. juni 2002)

Med genåbningen af Mont Blanc-tunnelen genetableres en vigtig trafikforbindelse mellem Frankrig og Italien, samtidig med at man nedbringer de miljømæssige risici og ulemper fra den lastvognstrafik, der for tiden er flyttet over til de to dale, Maurienne-dalen og Susa-dalen, hvis indbyggere nu må tåle de dermed forbundne ulemper i fuldt omfang. Betingelserne for kørsel i tunnelen bliver langt strengere end dem, der gjaldt før den tragiske brand i 1999, og det bliver muligt automatisk at begrænse antallet af lastvogne på Mont Blanc-ruten, så trafikken fordeles mere ligeligt mellem Mont Blanc-tunnelen og Fréjus-tunnelen og sikkerheden forbedres.

Genåbningen udgør dog ikke nogen langsigtet løsning, der snarere skal søges i det samlede hele af foranstaltninger, som er beskrevet i Kommissionens Hvidbog om den europæiske transportpolitik frem til år 2010 de svære valg(1), og som bl.a. skal føre til en varig løsning på problemet med transittrafik over Alperne.

Kommissionen skønner således, at den højeste prioritering, for så vidt angår regulering af vejtrafikken i Alperne, består i øget anvendelse af mere miljøvenlige transportmåder, bl.a. jernbanetransport. Dette alternativ bygger på flere forudsætninger. Selv om en mere målrettet udnyttelse af de eksisterende jernbaneinfrastrukturer, som det ærede medlem fremfører det, udgør en væsentlig første etape, er den dog ikke tilstrækkelig i betragtning af jernbanetransportens aktuelle situation. Jernbanetransport vil således kun kunne blive et konkurrencedygtigt alternativ til vejtransport i Europa, hvis kvaliteten forbedres mærkbart. Derfor udsendte Kommissionen først på året en meddelelse med titlen Mod et integreret europæisk jernbanesystem(2), som var ledsaget af anden pakke forslag inden for jernbanetransport; dette skulle hjælpe med til, at dette ambitiøse mål bliver nået.

Hvad angår infrastrukturen, støtter Kommissionen både politisk og finansielt, at der snarest muligt anlægges og idriftsættes to jernbanelinjer over Alperne, som allerede figurerer i retningslinjerne for det transeuropæiske transportnet, nemlig Lyon-Torino-linjen og Brenner-linjen. Med samme sigte har Kommissionen ligeledes fremsat et forslag med henblik på at finansiere en større andel af jernbaneprojekter på tværs af grænserne, f.eks. Alperne(3).

Endvidere foreslår Kommissionen i sin hvidbog, at der etableres en ny fællesskabsramme for afgifter på brug af infrastruktur, så de i højere grad afspejler de forskellige transportformers eksterne omkostninger, hvilket skulle yde et afgørende bidrag til en bedre regulering af trafikstrømmene over Alperne. De nye regler skulle desuden tilvejebringe indtægter, der kan bruges til medfinansiering af jernbaneforbindelser over Alperne.

Kommissionen finder også, at øget anvendelse af transport ad søvejen og ad floderne bør fremmes, hvilket kan være med til at reducere transittrafikken over Alperne. Denne omstilling til mere miljøvenlige transportformer forudsætter en forbedring af havnefaciliteternes kvalitet, bl.a. i byerne ved Middelhavet. Det nye program til støtte for intermodal transport ved navn Marco Polo skal således bl.a. være med til at gøre nærskibstrafik mere effektiv, så den kan blive et realistisk alternativ til vejtransport.

Alle disse foranstaltninger ligger inden for den strategi for bæredygtig udvikling, som Kommissionen anser for at være én af sine højest prioriterede opgaver, og som er blevet grundigt belyst i hvidbogen om transportsektoren.

(1) KOM(2001) 370 endelig udg.

(2) KOM(2002) 18 endelig udg.

(3) EFT C 75 E af 26.3.2002.